I dag mottar barnefamiliene stønaden hver måned for alle barn under 18 år som er bosatt i Norge. Denne ordningen vil FrP ha slutt på, og tar til orde for store endringer.

– Vil regulere det bedre

– Programkomiteen vurderer flere modeller for å vri det som kalles kontantytelser, slik som barnetrygd og kontantstøtte, over til skattelette og fradrag i stedet, sier nestleder i FrP, Per Sandberg.

Man skal altså få akkurat like mye som i dag, men nå som skattelette. Med forslaget håper FrP å hindre at polske arbeidere og andre utenlandske statsborgere tar med seg barnetrygden til utlandet.

– Vi greier å regulere det i mye større grad, og det vil bli stilt et helt annet krav bak denne typen ytelser, når du er nødt til å yte skatt gjennom lengre tid i Norge for å få dem, sier Sandberg.

Polske arbeidere i Norge utgjør to tredeler av utlendingene som sender kontantstøtte til familien i hjemlandet, ifølge tall fra NAV. Tidligere har Høyres programkomite også tatt til orde for å få slutt på dette.

Da reagerte leder av Den polske forening i Trondheim kraftig, og kalte det urettferdig.

– Det er urettferdig. Norge trenger polsk arbeidskraft. Vi jobber lovlig og betaler skatt, men får ikke de samme rettighetene som alle andre, sa Krzysztof Orleanski.

Han mener at polske arbeidere som betaler skatt til Norge må også ha krav på norske velferdsgoder.

Ap ikke negativ

Hos Arbeiderpartiet er man litt overraskende ikke fullstendig negativ til Frps nye forslag, slik man generelt bruker å være.

Leder av finanskomiteen, Torgeir Micaelsen er ikke negativ til forslaget til FrP. Foto: NRK

– Jeg vil ikke uten videre avvise det, svarer leder av finanskomiteen, Torgeir Micaelsen (Ap).

LES OGSÅ: KrF frykter kontantstøtten kan ryke

— Det pleier jeg å gjøre når FrP foreslår ting, fordi jeg grunnleggende sett er uenig med dem. Men jeg synes ikke man uten videre skal avvise et slikt forslag før vi har fått vurdert det ordentlig.

Så dere kommer til å utrede forslaget?

– Jeg synes det er en tanke verdt å vurdere, ja, sier Micaelsen.

– Vil være det samme

Det sies at barn er den største gleden. Men de er også en av de største utgiftene.

For tobarnsfar Inge Brekkan er barnetrygden på 1940 kroner, som han får hver måned, til god hjelp.

LES OGSÅ:Mange sparer barnetrygden til barna sine

LES OGSÅ:

– Barnetrygden er viktig. Pengene går inn i det vanlige månedsbudsjettet til familien, sier han.

Brekkan stiller seg heller ikke negativ til FrPs ide.

– Jeg tror det vil være akkurat det samme for meg om det er et skattefradrag eller om det blir gitt som støtte sånn som det gjør i dag, sier han.